“Nunam yugan ugumikegkangisi,
neqamikluku whanga sivuklunga ugumikegkaqaatnga.
Nunam piksaqumisi,
yugan piniqnayaghiisi piniqututelleghmegestun.
Iwernga whanga nakmikegkaqamsi whaken nunameng enkaam nunam pikenghitiisi.
Tamaaken apalluqluku nunam yugan ugumikiisi.
Neqamikluku aapqaqa elpesinun:
Qepghaghta aangataghanghituq umiilegmineng.
Amyuutkumakumegtengnga elpesillu amyuutkelleqiisi.
Qaatkumakumegteki apeghtuusanka,
elpesillu apeghtuusasi qaatkelleqiit.
Tawaten pilleqiisi whanga apalluqlunga qayughllak nallukaat Kayagtisteka.
Tagilunga aleghquumangisaqumki liinnayanghitut seghleghqestengutseng.
Iwernga whaa anagniilqavigiitii seghleghqelleghmeggneng.
Kitum ugumikegkuminga,
ugumikaallu Ataka.
Akulngitni allaaghlluwhaghtiighaataqaagunga kitum alngunak pingigalkanganeng.
Esghapakaqeghngaaghmegteki allaaghlluwhaghtillghenka paninang ugpeqellghitaatnga,
ugumikiinkung Atakullghiigni enkaam seghleghqestenguut nanqigtellengyaghqat.
Tawaten pilleghmegteggun apeghiiqaqaat Akuzitet Igaqegkat whaten pillghat,
‘Ugumikaatnga apallungunaan.’
“Kayutek kayaglleqagka elpesinun,
Atameng pinguuk.
Taghneghaaguk apeghtughiyaghqak Kiyaghneghem ipapillghaneng.
Tagikumi ungipaqelleqaanga.
Elpesillu ungipaqelleqaghpesinga yugnun,
qayughllak whangamnitkaalghiisi qepghaghyuwhaallghaneng ima.
“Ungipaatamsi tamaaken iilqayufqaafsi pisqellusi amyuutkegkangisi.
Yuget iqitesleqiisi synagogue‑meggneng.
Aa‑a,
pilleghqaq taginguuq,
kitum alngunak tuquskumisi sumeghtaghaghyaghqaaguq qepghaatnguniluku Kiyaghneq.
Tawaten piyaghqaqiisi qayughllak liisimangilkanginkung Atakullghiigni.
Ungipaatamsi tamaaken maaten pilleghqaq kaaskan neqamikesqelluki aapqanka.
Ungipaasimangitamsi tamaaken piinlighyuwhaalleghmi maligsaaghtengughtaqngafsi qayughllak elpesinilnguunga.